Friday, April 15, 2011
'' पत्रकार '' मेरी पहली कविता
पानी पिये डूबि- डूबि उहे पत्रकार बा
बाटे त अंजोर बाकी लागत अन्हार बा , बोलला के काम नइखे आपन सरकार बा ।
डन्टा खाके राज मिलल गइल रजधानी , टुकुर-टुकुर ताक तारी आजु ले पलानी ।
उधुकता मूस छान्हि चढल हुंडार बा ,बाटे त अंजोर बाकी लागत अन्हार बा ।
मेम्बर बाडे 'लेफ़रैट 'वोटर बाडे थउआ , मार तारे चोंच ऊपर हंस बनिके कउआ ।
देशसेवा खाए खातिर चटनी अचार बा ,बाटे त अंजोर बाकी लागत अन्हार बा ।
चुनल बाडे पंच सरपंच लेके पाटी , खाइके डकारि गइले हांडी लेके चाटीं ।
अम्बेडकर के विचार आंखि तोपे के ओहार बा , बाटे त अंजोर बाकी लागत अन्हार बा ।
कोका बाडे नीचे ऊपर हाकिम भकउआ ,कागज लेके खेल तारे घुमरी परउआ ।
ऊपर के कमाई पर सोरहो सिंगार बा , बाटे त अंजोर बाकी लागत अन्हार बा ।
हर हेगां ठेंगा गइल टेक्टर के पेट मे , खेत बारी अटकल बा अमला के घेंट मे ।
अधिका के मूह छापे खातिर अखबार बा , बाटे त अंजोर बाकी लागत अन्हार बा ।
दीही दरखास होई जिनिगी भर जांचे , गते- गते कुरई में पचि जाई कांचे. ।
पांचो अंगुरी घीव में सीवान न डरार बा , बाटे त अंजोर बाकी लागत अन्हार बा ।
चाह पियस डेगे- डेगे लेके चलस फ़ाइल , रकम लागल हाथ ओकर हुलिया छपाइल ।
ठंन्डा पियस डेगे-डेगे लेके चलस माइक , रकम लागल हाथ ओकर खबर देखाइल ।
पानी पिये डूबि- डूबि उहे पत्रकार बा , बाटे त अंजोर बाकी लागत अन्हार बा ।
सरग छूवे चाह ताटे ईंट धइ के बौना, लागी जहियां डांड समुझि जाई छौना ।
बिगरलि जीभि के ना कवनो उपचार बा , बाटे त अंजोर बाकी लागत अन्हार बा ।
बोलला के काम नइखे आपन सरकार बा , बाटे त अंजोर बाकी लागत अन्हार बा ।
Posted by kaushikey at 3:25 AM No comments:
Subscribe to: Posts (Atom)
eng_Latn awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva eng_Latn eng_Latn